Sangeres vertel hoe sy ma van kaper redNadine. (Foto: www.nadine.net) Nádine, sangeres en aanbieder van die SABC 2-musiekprogram Musiek Roulette, het Donderdag flink gereageer toe ŉ kapingsdrama voor haar in Malibongwe‑rylaan in Johannesburg afgespeel het. Die sangeres het Maandagoggend op Jacaranda FM aan Martin Bester tydens sy ontbytprogram vertel hoe sy haar ma van ŉ vermeende kaper gered het toe sy met haar eie motor agter in haar ma se motor vasgejaag het om die kaper te verjaag. “Dit was helder oordag, omstreeks 18:00. Ek was net klaar met opnames vir Musiek Roulette en was op pad huis toe. Ek het enkele oomblikke voor dit vir my ma spasie gemaak om voor my in te ry en ons het by die verkeerslig stilgehou. Dit was die tweede laaste verkeerslig voordat ek op die N1 sou klim,” het Nádine vertel. Sy was besig om op haar selfoon se skerm te kyk toe sy gesien het hoe twee mans haar ma se motor nader. “Die volgende oomblik was hy met sy elmboë en kop binne-in haar motor en ek het geweet hulle is besig om haar te beroof. Ek het uit volle bors geskree: ‘Kom weg van my ma af!’” Die sangeres vertel daar was baie beweging in haar ma se motor. “Hy het ŉ vuurwapen uitgepluk en dit op haar gerig. Ek het besef ek skree en gil en druk my toeter, maar dat niemand my gaan help nie. Sodra jy besef jy is op jou eie, dan moet jy iets doen.” Nádine het instinktief met haar motor van agter af in haar ma se motor vasgejaag. “Twee maande gelede het hulle my op Simon Vermooten‑weg probeer kaap. Ek onthou die ouens het aan my kar se deure gepluk en ek het gesukkel om in eerste rat in te kom van skok. Gelukkig het ek ŉ paar weke gelede ŉ motor met ŉ outomatiese ratkas gekry. Ek het my voet neergesit en van agter af in my ma se kar vasgejaag.” Sy vertel die impak was só groot dat haar ma se selfoon by die motor uitgevlieg en onder die motor te lande gekom het. “Ek kon sien hoe my ma se nek van die impak terugruk. Ek het so geskree, maar die kaper was kalm. Hy het toe op my afgekom en my begin dreig om my vensters oop te maak. Ek het besef hy gaan my vensters uitslaan en het toe my kar weer in trurat gesit en agteruit beweeg.” Teen daardie tyd het die mense in die motors om hulle agtergekom daar is fout. “Die kapers wou nie die aandag op hulle hê nie en het spore gemaak, moontlik na ŉ wegkommotor of na hulle volgende slagoffer toe.” Nádine is vol lof vir die polisiebeamptes wat Malibongwe‑rylaan patrolleer in ongemerkte motors. “Hulle het Malibongwe op en af patrolleer om seker te maak die ouens is nie elders besig om ŉ kaping uit te voer nie,” het sy gesê. “Ek dink dit is dalk trauma, maar ek voel skuldig oor wat ek aan my ma en haar kar moes doen. Ek is wel dankbaar dat dit gehelp het om die ouens van ons af weg te kry.”